**10 KLJUČNIH PORUKA**

**Nacionalnog izveštaja o ljudskom razvoju za Srbiju 2022 „Ljudski razvoj kao odgovor na demografske promene“**

**1. Smanjivanje i starenje stanovništva Srbije je neizbežno.**

Uz klimatske promene i digitalnu transformaciju, demografske promene su glavni trend koji će odrediti budućnost planete. Da bi ublažila pad broja stanovnika, Srbija bi, pored podizanja stope nataliteta trebalo da razvija politike upravljanja migracijama, uključujući i imigracione politike.

**2. U manjoj populaciji svaki pojedinac postaje još dragoceniji društveni resurs.**

Društvo treba maksimalno da iskoristi različite potencijale svakog pojedinca. Ovde se, pre svega, misli na mogućnost svakoga da rađa i odgaja decu, da se obrazuje i bude radno aktivan, da živi zdravije i duže.U Srbiji neke grupe ljudi trenutno ne ostvaruju svoj pun potencijal. To su pre svega mladi, žene, Romi, niži socio-ekonomski slojevi i delovi seoske populacije. Njihovo veće društveno i ekonomsko uključivanje moglo bi da dovede to toga da imamo obrazovaniju, produktivniju i zdraviju populaciju.

**3. Pojedini delovi Srbije su u začaranom krugu depopulacije i sporijeg razvoja.**

Prema aktuelnim podacima i predviđanjima za naredne decenije, depopulacija posebno pogađa istočnu, jugoistočnu i zapadnu Srbiju, kao i pogranična područja, dok se broj stanovnika u velikim gradovima povećava usled unutrašnjih migracija. Obimne spoljašnje i unutrašnje migracije su najpre posledica regionalnih nejednakosti koje se tiču ne samo zarada i tržišta rada, već i ukupnih uslova života. Istovremeno, odlazak (često mladih i obrazovanih) ljudi iz manje razvijenih regiona dalje otežava razvoj tih delova zemlje.

**4. Gradovi srednje veličine su ključni za uravnotežen demografski razvoj.**

Gradovi od 30 do 100 hiljada stanovnika su spona između sela i varošica u svom zaleđu i velikih gradskih centara, pa je neophodno nastaviti razvoj infrastrukture koja povezuje različite delove zemlje. U ovim gradovima trebalo bi obezbediti pristup većem broju administrativnih, zdravstvenih i obrazovnih usluga, poput onih koje su dostupne građanima u većim urbanim sredinama. Uz to bi se mogle razmotriti i različite strategije za jačanje regionalnog razvoja, poput osnivanja visokoškolskih institucija i prateće infrastrukture zarad privlačenja studentske populacije.

**5. Danas je rodna ravnopravnost deo rešenja, a ne uzrok problema.**

Istorijski posmatrano, na pad fertiliteta (stope rađanja među ženama u periodu kada mogu da rađaju) uticao je niz strukturnih i kulturnih promena, među kojima je i veća rodna ravnopravnost. Danas, pak, rodna ravnopravnost može doneti veće stope fertiliteta i veće učešće žena na tržištu rada, a time i bolje korišćenje ljudskih potencijala društva. Razvijena područja oko Beograda i Novog Sada imaju više stope fertiliteta nego istočna i jugoistočna Srbija, iako je u ovim gradovima prosečna starost žena pri prvom porođaju iznad državnog proseka. Postojeće pronatalitetne mere treba proširiti mehanizmima podrške porodicama različitih vrednosnih opredeljenja – kako tradicionalnim, tako i modernim.

**6. Uprkos značajnim ulaganjima države, društvo u Srbiji može pružiti veću podršku porodici i roditeljima.**

Iako srpsko društvo visoko vrednuje porodicu, decu i roditeljstvo, i dalje ima mogućnosti da im se više izađe u susret. Javne politike na državnom i lokalnom nivou potrebno je bliže prilagoditi potrebama porodice i dece. Stope nezaposlenosti mladih su još uvek visoke, a oni koji rade često teško usklađuju poslovne i roditeljske obaveze. Predškolske ustanove se razvijaju, ali nedovoljno brzo i uglavnom u gradovima, pa nezaposleni roditelji teže upisuju decu u njih i teže dobijaju priliku da rade.

**7. Depopulacija nalaže dodatno ulaganje u kvalitet i pravednost obrazovanja.**

Viši stepen obrazovanja povezan je i sa boljim zdravljem, dužim životnim vekom i većom produktivnošću. Smanjen broja đaka otvara i mogućnost i potrebu za većom podrškom učenicima iz nižih društvenih slojeva da se duže školuju. Takođe je potrebno dalje unapređivati kvalitet i pravednost obrazovnog sistema. Neke od mogućih mera su: stipendije za siromašne, veća uključenost ranjivih grupa i prilagodljivost sistema obrazovanja akterima kao što su migranti, odrasli, ili žene u tradicionalno muškim zanimanjima. Ovo je posebno važno imajući u vidu da ubrzane tehnološke promene zahtevaju stalno unapređivanje i prilagođavanje znanja i veština celokupnog stanovništva.

**8. Srbija se još uvek ne suočava sa opštom krizom radne snage, ali je zbog migracija važno dalje unapređivati uslove rada za mlade i nisko kvalifikovane radnike.**

Ove društvene grupe često imaju manje kvalitetna radna mesta sa niskim primanjima i nižim stepenom sigurnosti, što podstiče migraciju i deluje nepodsticajno na fertilitet. Takođe, Ima još dosta prostora za podizanje stope participacije na tržištu rada, posebno među mladima, Romima, ženama, ali i starijim radnicima.

**9. Starenje stanovništva zahteva prilagođavanje celog društva.**

Broj starijih se povećava, ali ne i očekivano trajanje života starijih. Više starijih ljudi znači veći pritisak na sistem socijalne zaštite i traži odgovore na pitanja: o budućoj formuli za obračun penzija, uvođenju osiguranja za dugotrajnu negu u starosti, razvoju socijalnih i zdravstvenih usluga za starije. S druge strane, stariji bi morali da postanu društveni resurs, za šta je potrebno ne samo da budu zdraviji, već i da se omogući njihovo aktivno učešće u društvenom i privrednom životu.

**10. Kada je stanovnika manje, još je važnije da oni budu zdravi i da žive duže i aktivnije.**

Usvajanje zdravih stilova života delimično zavisi od materijalnog položaja i stepena obrazovanja. Pored opšteg ekonomskog razvoja, treba raditi i na razvoju preventivnih zdravstvenih programa, posebno za mlade. U tome novu ulogu treba da imaju škole, lokalne samouprave i tržište rada. Time će se produžiti trajanje života u dobrom zdravlju, što će smanjiti ekonomske troškove starenja i podići nivo društvene integracije starijih.